Snoekerheld kuier hier | Netwerk24
Snoekerheld kuier hier
04 Julie 2019 14:06
Die Cape Winelands Cue Sport Federation se lede saam met die bekende snoekerspeler Stephen Hendry. Agter is Toswell Alexander, Ryno Smith, Stephen Hendry, Hendrik Horsemend, Evan Kriel en Louis Havenga. Voor is Lorenzo Hoofmeester, Marcel Kriel en Kurtley Horsemend.Foto: Nasifa Sulaiman
Een van die wêreld se bekendste snoekerspelers, die Skot Stephen Hendry, het die Cape Winelands Cue Sport Federation in Worcester besoek.
Hendry is tans ’n kommentator vir die BBC en ITV en word as een van die bekendste snoekerspelers van die moderne era beskou, veral toe hy die sport in die 1990’s oorheers het.
Hendry het die snoeker-wêreldkampioenskap ’n ongelooflike sewe keer gewen – ’n rekord. Die eerste keer was toe hy destyds net 21 jaar oud was.
Henrik Horsemend, die voorsitter van die federasie, sê Hendry se besoek is ’n groot eer wat die potspelspelers en gemeenskap van die streek te beurt geval het.
“Klublede en mense het van ver gekom om hierdie legendariese snoekerspeler in lewende lywe te sien en sy blad te skud. Dit was vir baie spelers ’n droom wat waar geword het. Vir my as voorsitter was dit ’n riem onder die hart om te sien hoe opgewonde die lede was om elkeen ’n foto of handtekening te kry. Dit is ’n geskiedkundige gebeurtenis wat almal wat opgedaag het, lank sal bybly,” sê Horsemend.